REGOLAMENT TAL-KUMMISSJONI (KE) Nru 606/2005
tad-19 ta' April 2005
li jemenda r-Regolament (KE) Nru 795/2004 li jippreskrivi regoli dettaljati għall-implimentazzjoni tal-iskema ta' ħlas waħdieni li hemm provvediment dwaru fir-Regolament tal-Kunsill (KE) Nru 1782/2003 li jistabbilixxi regoli komuni għal sistemi ta' sostenn dirett taħt il-politika agrikola komuni u li jistabbilixxi ċerti skemi ta' sostenn għall-bdiewa
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1782/2003 tad-29 ta’ Settembru 2003 li jistabbilixxi regoli komuni għal skemi diretti ta’ appoġġ fi ħdan il-politika agrikola komuni u li jistabbilixxi ċerti skemi ta’ appoġġ għall-bdiewa u li jemenda r-Regolamenti (KEE) Nru 2019/93, (KE) Nru 1452/2001, (KE) Nru 1453/2001, (KE) Nru 1454/2001, (KE) Nru 1868/94, (KE) Nru 1251/1999, (KE) Nru 1254/1999, (KE) Nru 1673/2000, (KE) Nru 2358/71 u (KE) Nru 2529/2001 (1), partikolarment it-tieni subparagrafu tal-Artikolu 51(b) u l-Artikolu 145(c) u (d) tiegħu,
Billi:
(1)
Ir-Regolament tal-Kummissjoni (KE) Nru 795/2004 (2) jintroduċi r-regoli ta’ implimentazzjoni għall-iskema ta’ ħlas waħdieni mill-2005 ’il quddiem. L-esperjenza tal-implimentazzjoni amministrattiva u operattiva ta’ dik l-iskema fuq livell nazzjonali żvelat li f’ċerti aspetti huma meħtieġa aktar regoli dettaljati, filwaqt li f’aspetti oħra r-regoli eżistenti jeħtieġ jiġu kkjarifikati u adottati.
(2)
L-Artikolu 24(2) tar-Regolament (KE) Nru 795/2004 jistipula li l-bidu tal-perjodu ta’ għaxar xhur imsemmi fl-Artikolu 44 (3) tar-Regolament (KE) Nru 1782/2003 għal kull bidwi individwali għandu jiġi ffissat mill-Istati Membri f’data waħda matul perjodu li jiġi ffissat bejn l-1 ta’ Settembru tas-sena kalendarja li tiġi qabel dik li fiha tkun ippreżentata l-applikazzjoni taħt l-iskema ta’ ħlas uniku u t-30 ta’ April tas-sena kalendarja ta’ wara, jew inkella din tiġi magħżula mill-bidwi stess matul il-perjodu ffissat. Huwa xieraq li l-bdiewa jkollhom aktar flessibbiltà meta jiġu biex jiffissaw il-bidu tal-perjodu ta’ għaxar xhur, fuq il-livell ta’ kull roqgħa raba’, meta l-kundizzjonijiet agrikoli speċifiċi jkunu jiġġustifikaw dan.
(3)
L-Artikolu 51 tar-Regolament (KE) Nru 1782/2003, kif emendat bir-Regolament tal-Kunsill (KE) Nru 864/2004 (3) u li beda japplika mill-1 ta’ Jannar 2005 bis-saħħa tar-Regolament tal-Kummissjoni (KE) Nru 394/2005, jawtorizza lill-Istati Membri sabiex jippermettu li ħxejjex sekondarji jiġu kkultivati fl-ettari eliġibbli matul perjodu ta’ mhux iżjed minn tliet xhur, li jibda fil-15 ta’ Awwissu ta’ kull sena. Huwa xieraq li dik id-data titressaq aktar ’il quddiem sabiex ikun jista’ jsir it-tkabbir ta’ ħxejjex temporanji f’reġjuni fejn iċ-ċereali normalment jinħasdu aktar kmieni minħabba raġunijiet klimatiċi, kif kien komunikat lill-Kummissjoni mill-Istati Membri kkonċernati.
(4)
Ir-Regolament (KE) Nru 795/2004 għandu, għalhekk, jiġi emendat kif xieraq.
(5)
Minħabba l-fatt li r-Regolament (KE) Nru 795/2004 japplika mill-1 ta’ Jannar 2005, huwa xieraq li d-dispożizzjonijiet previsti f’dan ir-Regolament ikunu japplikaw retroattivament minn dik id-data.
(6)
Il-miżuri previsti f’dan ir-Regolament huma konformi mal-opinjoni tal-Kumitat ta’ Ġestjoni għall-Ħlasijiet Diretti,
ADOTTAT DAN IR-REGOLAMENT:
Artikolu 1
Ir-Regolament (KE) Nru 795/2004 qed jiġi emendat kif ġej:
(1)
fl-Artikolu 24 (2) qed jiżdied is-subparagrafu li ġej:
“Madankollu, fejn kundizzjonijiet agrikoli speċifiċi jkunu jiġġustifikaw dan, l-Istati Membri jistgħu jawtorizzaw lill-bdiewa sabiex jiffissaw, fil-perjodu ffissat msemmi fl-ewwel subparagrafu, żewġ dati differenti għall-bidu tal-perjodu ta’ 10 xhur fir-rigward tal-impriża agrikola tagħhom. Il-bdiewa li jagħmlu użu minn din il-possibbiltà għandhom jindikaw l-għażliet tagħhom, fir-rigward ta’ kull roqgħa raba’ individwali, fil-formola tal-applikazzjoni unika tagħhom flimkien mal-informazzjoni li trid tingħata minnhom b’mod konformi mal-Artikolu 12 tar-Regolament (KE) Nru 796/2004.”
(2)
L-Artikolu 28a li ġej qed ikun miżjud:
“Artikolu 28a
Il-perjodu ta’ tliet xhur previst fl-Artikolu 51(b) tar-Regolament (KE) Nru 1782/2003
L-Istati Membri indikati fl-Anness huma awtorizzati sabiex jippermettu li ħxejjex sekondarji jiġu kkultivati fl-ettari eliġibbli matul perjodu ta’ mhux iżjed minn tliet xhur, li jibda kull sena fid-data stabbilita f’dak l-Anness għal kull Stat Membru.”
(3)
Qed ikun miżjud Anness kif stabbilit fl-Anness għal dan ir-Regolament.
Artikolu 2
Dan ir-Regolament jidħol fis-seħħ fil-jum tal-pubblikazzjoni tiegħu f'Il-Ġurnal Uffiċjali ta' l-Unjoni Ewropea.
Dan japplika mill-1 ta’ Jannar 2005.
Dan ir-Regolament jorbot fl-intier tiegħu u japplika direttament fl-Istati Membri kollha.
Magħmul fi Brussell, 19 ta' April 2005.